Kampin Decepticon-tunnus sijaitsee Urho Kekkosen kadun ja Fredrikinkadun risteyksessä. Kuva: Teemu Kammonen / Uusi Suomi

Alun perin lelusarjasta kehittynyt Transformers-saaga kertoo kahden avaruudesta saapuneen robottiryhmittymän välisestä taistelusta. Julmat Decepticonit taistelevat sarjan pääpahan Megatronin johdolla ihmisiin myötämielisesti suhtautuvia Autobotteja vastaan Maapallolla omaa sisällissotaansa. Transformers-maailmasta on tehty useiden lelusarjojen lisäksi sarjakuvia, televisiosarjoja ja elokuvia.

Raitioristeys Helsingin Kampissa on varsin tavanomainen helsinkiläinen risteys, jossa kohtaavat Urho Kekkosen katu ja Fredrikinkatu. Paitsi että risteyksen ristikkoon on jyrsitty Transformers-pahisten Decepticonien tunnus.

Uuden Suomen toimitus sai tunnuksesta tiedon lukijalta, jonka havainto leviää Facebookissa.

Mitä ihmettä ilkeiden muodonmuuttajarobottien tunnus tekee raitioristeyksessä?

Soitto HKL:n raitioliikenteen yksikköön on tulokseton. Kukaan ei tiedä, mistä merkintä on kiskon viereen tullut. Itse asiassa toimistolla ei olla edes kuultu koko asiasta, vaan kehotetaan soittamaan HKL:n raidepajalle.

Puhelimeen vastaa työnjohtaja Jari Hartikainen.

- Jaa-a. Tämä on tiedossa. Sen on sinne stanssannut korjaamoinsinööri Ville Varis, Hartikainen sanoo suorilta.

- Hän ohjelmoi laitteet, joilla sorvataan kiskojen urat.

On otettava yhteys pääepäiltyyn, korjaamoinsinööri Varikseen.

Asiani koskee Urho Kekkosen Kadun ja Fredrikinkadun risteystä. Minulle on kerrottu, että risteyksessä on nähtävillä sinun kädenjälkesi. Varmaan arvaatkin, mistä puhun.

- En, Ville Varis kiistää hämmentyneenä.

Et siis ole jyrsinyt Decepticonien logoa kiskojen ristikkoon?

- En ole. Se on varmaan laitettu sinne muualla. Saksasta kesäterveisenä. Olen kyllä tietoinen piirroksesta. Voihan se olla myös sellainen teekkaripila.

HKL tekee raitiorataa paitsi itse myös tilaa ulkomailta kiskoja. Kampintorin laidalla sijaitseva risteys uusittiin vuonna 2011. Rataa varten käytettiin saksalaista alihankkijaa.

- Ei sitä kukaan ole sinne pyytänyt, Varis vastaa.

Väärä epäilty

Työnjohtaja Jari Hartikainen kertoo olleensa varma, että Decepticon-piirtäjä oli Ville Varis.

- Kaveri on sillä tavalla huumorintajuinen, Hartikainen luonnehtii.

Kampin logo on kuitenkin laajalti HKL:n kiskoväen tiedossa. Asiasta on puhuttu pajalla.

Onko jossain päin Helsinkiä myös Decepticonien vastustajien Autobottien logo?

- Ei tietääkseni, Hartikainen sanoo.

Välittömästi jutun ilmestymisen jälkeen toimitukseen ottaa yhteyttä lukija, joka kertoo Autobottien tunnuksen löytyvän Kluuvista noin kilometrin päässä Decepticonien merkkiä. Katso kuvat täältä.

Hartikainen vinkkaa kuitenkin Sörnäisten metroaseman vieressä sijaitsevan Hämeentien ja Helsinginkadun risteyksen merkinnöistä.

- Taisi olla jalanjälki tai jotain muuta hauskaa.

Ammattilaisia

Molemmat merkinnät ovat ammattimaista työnjälkeä, mikä vihjaisi Hartikaisen mukaan siihen, että ne on tehty ammattilaitteilla. Yöllinen pilailija voidaan pelkän työnjäljen puolesta sulkea pois, on kiskomiesten arvio.

Rataväen työpaikalla kiskomerkintöihin suhtaudutaan suopeasti siitä huolimatta, että jyrsijää ei kyetä tunnistamaan.

- Merkintä on makea juttu. Varsinaiseen liikennöintiin se ei vaikuta millään tavalla, Hartikainen sanoo.

HKL:n merkittävin ratatyömaa on tällä hetkellä Hakaniemessä. Torin pysäkkien kiskot laitetaan uusiksi, mikä on siirtänyt raitioliikennettä erikoisreiteille. Lokakuussa valmistuvan remontin jälkeen kiskoihin ei tarvitse Hartikaisen mukaan kajota 20 vuoteen.

Myös Hakaniemen raitiokiskot tullaan merkitsemään – tosin vain remontin vuosiluvulla.

- Nykyisillä ohjelmilla vuosiluku on helposti lisättävissä sinne. Ei niitä varsinaisesti tarvita, sillä tiedämme muutenkin, milloin kisko on laitettu, Hartikainen kertoo.

Tiedätkö, kuka on vastuussa Transformer-tunnuksista Helsingin keskustassa? Oletko törmännyt omituisiin merkintöihin kotipaikkakunnallasi? Perusta blogi Vapaavuoroon, kerro ja kuvaile se Uuden Suomen lukijoille.